**Поштовани суграђани**,

Општина Сента континуирано настоји да буде средина у којој ће грађани на разне начине партиципирати у спровођењу утврђених јавних политика. Грађанско учешће у раду општине, поред осталог, има и функцију контроле рада њених органа у постуку спровођења усвојених докумената. Својом активном улогом у вршењу послова општине грађани доприносе да локална самоуправа испуни своју примарну сврху – да буде транспарентан и одговоран сервис грађана.

Спречавање корупције је у сваком случају област у којој је учешће грађана врло важно, ако не и пресудно. У последњих неколико година државни органи и органи локалне самоуправе су донели низ прописа којима је створена нормативна подлога за спровођење мера у циљу сузбијања корупције. Најважнији акт на нивоу јединице локалне самоуправе је локални антикорупцијски план. Општина Сента је била једна од локалних самоуправа у Републици Србији која је међу првима усвојила Антикорупцијски акциони план. Закључак о усвајању *Антикорупцијског акционог плана општине Сента за период 2017-2002. године*, Скупштина општине Сента донела је 13. октобра 2017. године. Антикорупцијски акциони план је предвидео низ мера и циљева које се у органи општине били дужни да донесу у периоду важења *Антикорупцијског плана*. Део мера је спроведен, а део, већим делом због субјективних околности није.

Да би унапредила ситуацију када је реч о спречавању корупције, општина Сента је аплицирала за подршку у оквиру пројекта „*Унапређење антикорупцијских политика на локалном нивоу“*, који у Републици Србији финансирају Влада Швајцарске конфедерације преко програма „SWISS PRO” и програм Уједињених нација (UNOPS), а спроводи га Стална конференција градова и општина. Реализацијом пакета подршке у општини Сента су спроведене бројне активности и донета акта чије је усвајање било предвиђено *Антикорупцијским акционим планом*.

Међутим, спречавање корупције је процес који, како је већ наведено, захтева и учешће грађана. Један од најважнијих механизама грађанског учешће у спровођењу антикорупцијске политике је **формирање** **Радног** **тела за праћење примене Антикорупцијског акционог плана.** Радно тело прати да ли се мере и активности из *Антикорупцијског акационог плана општине Сента* спроводе у року и на начин предвиђен планом. Такође, Радно тело спроводи активности усмерене ка отклањању ризика од корупције, јачању свести локалне заједнице о значају, начинима препознавања и сузбијању корупције и обавља друге послове утврђене *Антикорупцијским акционим планом.*

Да би Радно тело остварило своју функцију, веома је важно да оно буде самостално и независно. Задатак општине је да обезбеди спровођење поступка избора чланова овог тела на начин који ће обезбедити независност рада овог тела, као и да обезбеди неопходне услове за рад тог тела. Стога се чланови Радног тела бирају на јавном конкурсу, коју спроводи комисија за избор у коју се именују представници органа органа општине, невладиних организација и удружења грађана са територије општине Сента, локалних медија и угледних грађана. У комисију за избор се могу именовати и представници других органа јавне власти који функционишу у локалној заједници, а не представљају део система локалне самоуправе (нпр. судије). Представници органа јавне власти не би требало да чине већину у комисији.

Јавним конкурсом се утврђују услови које кандидати за чланове Радног тела за праћене примене Антикорупцијског акционог плана треба да испуњавају, тако да кандидати:

* **не могу бити носиоци било које функције у политичкој странци;**
* **не могу бити јавни функционери у смислу чланова Закона о спречавању корупције;**
* **не смеју бити радно ангажовани у органима општине Сента по било ком основу;**
* **имају место пребивалишта на територији општине Сента;**
* **нису осуђивани, нити се против њих води судски поступак за дела која се односе на корупцију.**

Скупштина општине Сента, у складу са резултатима конкурса, односно у складу са ранг листом кандидата, доноси одлуку о избору чланова Радног тела за праћење примене Антикорупцијског акционог плана. Обавеза општине је да обезбеди техничке, кадровске и материјалне услове за рад Радног тела. Радно тело усваја пословник о раду, као и друга акта која су од значаја за његов рад.

Проблем који се јавља на нивоу скоро свих ЈЛС у Републици Србији је слаба заинтересованост грађана за чланство у Радном телу. Стога је прописима предвиђено да уколико се на два јавна конкурса узастопно расписана не пријави ни један кандидат или ако не буде изабран ни један од пријављених кандидата или буде изабран недовољан број чланова тела за праћење спровођења ЛАП-а, комисија за спровођење јавног конкурса предлаже избор привремених чланова, на период од годину дана. Привремене чланове бира Скупштина општине.

**Поштовани суграђани, као што видите, улога Радног тела за праћење примене Антикорупцисјког плана општине Сента није никаво кажњавање или замерање органима Општине, већ скретање пажње на испуњење обавеза које су они доношењем одговарајућих аката сами преузели**. Стога би било добро да се што више вас пријави на јавни конкурс за избор чланова Радног тела који ће општина Сента ускоро расписати. Ваше учешће у антикорупцијским политикама допринеће не само спречавању корупције, већ већој транпарентности рада органа општине, унапређењу квалитета нашег рада и владавини права као најважнијем начелу деловања јавне управе.